## Odluka o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

### NN 34/1998 (12.3.1998.), Odluka o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

# **HRVATSKI ZAVOD ZA ZDRAVSTVENO OSIGURANJE**

Na osnovi članka 104. Zakona o zdravstvenom osiguranju ("Narodne novine"
broj 1/97. - pročišćeni tekst, 109/97. i 13/98) i članka 14. točke 4. Statuta
Hrvatskog zavoda za zdravstveno osiguranje ("Narodne novine", broj 1/94.),
Upravno vijeće Hrvatskog zavoda za zdravstveno osiguranje, na 37. sjednici
održanoj 13. veljače 1998. godine, donijelo je

## **ODLUKU**

### **O OSNOVICAMA, STOPAMA, NAČINU OBRAČUNA I PLAĆANJA SREDSTAVA ZA OSTVARIVANJE PRAVA IZ OBVEZNOG ZDRAVSTVENOG OSIGURANJA**

Članak 1.

Ovom Odlukom, ako Zakonom o zdravstvenom osiguranju ("Narodne novine"
broj 1/97. - pročišćeni tekst, 109/97. i 13/98. - u daljnjem tekstu: Zakon)
nije drukčije određeno, propisuje se osnovica, način obračuna i plaćanja,
te visina doprinosa za obvezno zdravstveno osiguranje za:

- osobe koje obavljaju gospodarsku djelatnost ili samostalno u obliku
zanimanja obavljaju profesionalnu djelatnost

- zaposlenici kod pravne i fizičke osobe

- osobe koje mirovinu i invalidninu primaju samo od stranog nositelja
osiguranja

- seljake i osobe koje su uzele ili dale poljoprivredno zemljište u
zakup, ako nisu zdravstveno osigurane prema drugoj osnovi

- osobe koje osobno plaćaju doprinos

- osobe koje rade ili borave u inozemstvu (dodatni doprinos)

- ostale obveznike uplate doprinosa za koje Zakonom nije propisana visina
doprinosa.

Članak 2.

Obveznici uplaćivanja doprinosa za obvezno zdravstveno osiguranje obvezni
su doprinos propisan Zakonom i ovom Odlukom, a sukladno članku 40. Statuta
Hrvatskog zavoda za zdravstveno osiguranje uplaćivati na prihodne račune
Hrvatskog zavoda za zdravstveno osiguranje propisane, Naredbom o načinu
uplaćivanja prihoda proračuna i izvanproračunskih fondova, te prihoda za
financiranje drugih javnih potreba ("Narodne novine", br. 137/97.).

Članak 3.

Osnovica za obračun i plaćanje doprinosa za obvezno zdravstveno osiguranje
je najniža plaća utvrđena sukladno Zakonu o radu, a koja ne može biti niža
od 1.370,00 kuna.

Obveznik uplate doprinosa, koji nije isplatio plaću sukladno propisima
o radu, obvezan je obračunati i uplatiti doprinos za obvezno zdravstveno
osiguranje na osnovicu iz stavke 1. ovog članka prema stopi propisanoj
Zakonom.

Doprinos iz stavke 2. ovog članka obveznik uplate doprinosa obvezan
je obračunati i uplatiti do 15. u mjesecu za prethodni mjesec.

Doprinos koji je obveznik uplate doprinosa uplatio prema stavci 2. ovog
članka smatra se dijelom doprinosa koji će biti konačno obračunan prigodom
isplate dospjelih a neisplaćenih plaća.

Članak 4.

Doprinos za obvezno zdravstveno osiguranje za zaposlenike obračunava
i uplaćuje poslodavac i to "iz" i "na" plaću prema stopama propisanim zakonom.

Plaća iz stavke 1. ovog članka, kao osnovica za obračun doprinosa za
obvezno zdravstveno osiguranje, ne može biti niža od plaće utvrđene kolektivnim
ugovorom za poslodavce i zaposlenike u gospodarskim djelatnostima, odnosno
ugovorom o radu i ne može biti niža od plaće utvrđene u članku 3. stavci
1. ove Odluke.

Članak 5.

Osobe koje na teritoriju Republike Hrvatske obavljaju gospodarsku djelatnost
ili samostalno obavljaju profesionalnu djelatnost u sklopu zanimanja (članak
5. točka 7. Zakona), doprinos za obvezno zdravstveno osiguranje iz članka
41. stavke 1. točke b) Zakona obračunavaju i plaćaju prema stopama propisanim
Zakonom o izmjenama Zakona o stopama doprinosa za zdravstveno osiguranje
("Narodne novine" br. 13/98) ako ovom Odlukom nije drukčije propisano.

Za osobe iz stavke 1. ovog članka osnovica za obračunavanje i plaćanje
doprinosa ne može biti manja od iznosa od 1.868,00 kuna, uvećanog za koeficijent
stručne spreme potrebne za obavljanje poslova, odnosno djelatnosti i to
kako slijedi:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Potreban stupanj stručne naobrazbe                                                              koeficijent**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Nekvalificirani (NKV)                                                                                           1

2. Priučeni (PKV) i niža stručna naobrazba                                                           1,20

3. Kvalificirani (KV)                                                                                            1,40

4. Srednja stručna naobrazba (SSS)                                                                    1,60

5. Visokokvalificirani (VKV)                                                                               1,85

6. Viša stručna naobrazba (VŠS)                                                                         2,10

7. Visoka stručna naobrazba (VSS)                                                                     2,20

8. Visoka stručna naobrazba - magistar                                                                2,60

9. Visoka stručna naobrazba - dr. specijalist                                                         2,80

Doprinos iz stavke 1. ovog članka obveznik uplate doprinosa obvezan
je uplatiti do 15. u mjesecu za protekli mjesec.

Članak 6.

Osiguranici iz članka 4. ove Odluke, koji su privremeno odjavili poslovanje
obrta, odnosno samostalno obavljanje profesionalne djelatnosti u sklopu
zanimanja, osim u slučaju odjave zbog bolovanja, doprinos za zdravstveno
osiguranje za sebe i zaposlenike obračunavaju i plaćaju sukladno odredbi
istog članka, a prema osnovici koju čini iznos od 1.370,00 kuna.

Članak 7.

Za osobe s prebivalištem u Republici Hrvatskoj koje su nesposobne za
samostalan život i rad i nemaju sredstava za izdržavanje sukladno propisima
o socijalnoj skrbi (članak 11. Zakona), doprinos za zdravstvenu zaštitu
plaćaju županije, odnosno Grad Zagreb prema stopi od 18% na osnovicu od
1.370,00 kuna mjesečno po osobi.

Doprinos iz stavke 1. ovog članka obračunava Zavod, a obveznik uplate
doprinosa obvezan ga je uplatiti do 10. dana tekućeg mjeseca za prethodni
mjesec.

Članak 8.

Osobe s prebivalištem u Republici Hrvatskoj koje imaju sredstva za izdržavanje
(članak 12. Zakona) doprinos za zdravstveno osiguranje plaćaju prema stopi
od 18% na osnovicu od 1.370,00 kuna mjesečno po osobi.

Iznimno od odredbe stavka 1. ovog članka osobe do 18. godine života
oslobađaju se plaćanja doprinosa za obvezno zdravstveno osiguranje.

Kada se doprinos za obvezno zdravstveno osiguranje iz stavke 1. ovog
članka plaća za mjesec prije mjeseca u kojem je utvrđeno pravo na osiguranje
zbog nastalog prekida u stažu osiguranja, obračunava se prema osnovici
i stopi iz stavke 1. ovog članka, vrijedećoj za mjesec u kojem je utvrđeno
pravo na osiguranje.

Doprinos iz stavke 3. ovog članka obveznik uplate doprinosa obvezan
je obračunati i uplatiti od dana prestanka svojstva osiguranika, odnosno
najmanje šest mjeseci unatrag.

Doprinos iz stavke 1. ovog članka dospijeva 1. dana u mjesecu za tekući
mjesec.

Članak 9.

Osiguranim osobama iz članka 5. točke 14., 15., 16., 17. i 18. Zakona,
ako nisu zdravstveno osigurane prema drugoj osnovi, doprinos za zdravstvenu
zaštitu osigurava se iz sredstava Proračuna Republike Hrvatske prema stopi
od 18% na osnovicu od 1.370,00 kuna.

Osiguranicima iz članka 5. točke 16. Zakona, a nisu zdravstveno osigurani
prema drugoj osnovi, doprinos za zdravstveno osiguranje osigurava se iz
sredstava Proračuna Republike Hrvatske prema stopi od 18% na osnovicu koju
čini bruto iznos mjesečne nadoknade koju isplaćuje Ministarstvo obrane.

Članak 10.

Obveznik uplate doprinosa obvezan je propisani doprinos iz članka 7.,
8. i 9. ove Odluke uplaćivati do dana stjecanja statusa osigurane osobe
prema nekoj drugoj osnovi, odnosno do promjene činjenica koje su bile uvjet
za stjecanje prava za zdravstveno osiguranje.

Članak 11.

Osobe s prebivalištem u Republici Hrvatskoj, uposlene u inozemstvu pri
stranom poslodavcu, koje nemaju zdravstveno osiguranje stranog nositelja
zdravstvenog osiguranja (članak 5. točka 5. Zakona) doprinos za obvezno
zdravstveno osiguranje plaćaju prema stopi od 18% na osnovicu od 4.110,00
kuna, uvećanu za koeficijent stručne spreme potrebne za obavljanje poslova,
odnosno djelatnosti iz članka 5. stavke 2. ove Odluke.

Doprinos iz stavke 1. ovog članka obveznik uplate doprinosa obvezan
je obračunati i uplatiti do 1. dana u mjesecu za tekući mjesec.

Članak 12.

Osobe s prebivalištem u Republici Hrvatskoj uposlene na stranim brodovima
koje nemaju zdravstveno osiguranje stranog nositelja zdravstvenog osiguranja
(članak 5. točka 5. Zakona), doprinos za obvezno zdravstveno osiguranje
plaćaju prema stopi od 18% na pripadajuću osnovicu:

|  |  |  |
| --- | --- | --- |
| **Red.       br.** | **ZVANJE** | **OSNOVICA U KUNAMA** |
| 1. | vježbenik stroja |  |
|  | vježbenik palube | 1.370,00 |
| 2. | mladić palube |  |
|  | mladić sobe |  |
|  | mladić kuhinje | 1.874,00 |
| 3. | čistač |  |
|  | mornar |  |
|  | II. kuhar |  |
|  | II. konobar | 2.680,00 |
| 4. | vozač |  |
|  | tesar |  |
|  | mazač |  |
|  | kormilar | 3.350,00 |
| 5. | konobar | 3.486,00 |
| 6. | kuhar |  |
|  | motorist |  |
|  | mehaničar |  |
|  | III. časnik stroja |  |
|  | vođa palube |  |
|  | III. časnik palube |  |
|  | poslužitelj sisaljki | 3.749,00 |
| 7. | električar |  |
|  | elektro časnik | 4.156,00 |
| 8. | II. časnik stroja |  |
|  | II. časnik palube | 4.623,00 |
| 9. | radio časnik | 5.496,00 |
| 10. | I. časnik stroja |  |
|  | I. časnik palube | 6.363,00 |
| 11. | upravitelj stroja | 9.828,00 |
| 12. | zapovjednik | 10.214,00 |

Doprinos iz ovog članka obveznik uplate doprinosa obvezan je obračunati
i uplatiti zadnjeg dana u mjesecu za tekući mjesec.

Članak 13.

Osobe s prebivalištem u Republici Hrvatskoj uposlene u inozemstvu pri
stranom poslodavcu kojih članovi obitelji (supružnik i djeca) nisu zdravstveno
osigurani pri stranom nositelju zdravstvenog osiguranja, a koji su prije
odlaska u inozemstvo bili osigurani u Republici Hrvatskoj (članak 9. Zakona)
obvezne su za svakog člana obitelji uplatiti doprinos za obvezno zdravstveno
osiguranje prema stopi od 18% na osnovicu od 1.868,00 kuna.

Doprinos iz stavke 1. ovog članka dospijeva 1. dana u mjesecu za tekući
mjesec.

Članak 14.

Osobe uposlene u stranim ili međunarodnim organizacijama, ustanovama
i predstavništvima, stranim konzularnim i diplomatskim predstavništvima
sa sjedištem u Republici Hrvatskoj, doprinos za obvezno zdravstveno osiguranje
plaćaju prema stopi i na način propisan za zaposlenike koji su u radnom
odnosu pri pravnoj ili fizičkoj osobi na osnovicu koju čini plaća utvrđena
ugovorom o radu.

Članak 15.

Doprinos za obvezno zdravstveno osiguranje učenika srednjih škola i
redovitih studenata viših i visokih škola, te fakulteta koji su hrvatski
državljani i imaju prebivališe u Republici Hrvatskoj, a nisu zdravstveno
osigurani kao članovi obitelji osiguranika (članak 10. Zakona), plaća se
prema stopi od 18% na osnovicu od 1.370,00 kuna.

Sredstva iz stavke 1. ovog članka, uplaćuje se do 10. dana u mjesecu
za prethodni mjesec.

Članak 16.

Korisnici mirovina i invalidnina s prebivalištem ili trajnim nastanjenjem
u Republici Hrvatskoj, koji mirovinu i invalidninu ostvaruju jedino od
stranog nositelja mirovinskog i invalidskog osiguranja, ako državnim ugovorom
nije drukčije određeno (članak 5. točka 10. Zakona), doprinos za obvezno
zdravstveno osiguranje plaćaju prema stopi od 18% na osnovicu koju utvrđuje
općim aktom Zavod sukladno članku 44. stavci 4. Zakona.

Korisnicima mirovina i invalidnina iz stavke 1. ovog članka koji mirovinu,
odnosno invalidninu primaju u stranoj valuti, osnovica osiguranja preračunava
se u hrvatsku valutu prema srednjem tečaju Hrvatske narodne banke vrijedećem
1. dana u mjesecu u kojem doprinos dospijeva.

Doprinos iz stavke 1. ovog članka uplaćuje se do 10. u mjesecu za prethodni
mjesec.

Članak 17.

Sredstva za obvezno zdravstveno osiguranje za nezaposlene osobe koje
su prijavljene Zavodu za zapošljavanje (članak 5. točka 11., 12. i 13.
i članak 7. točka 1. i 3. Zakona) obračunava i uplaćuje Hrvatski zavod
za zapošljavanje prema stopi od 18% na osnovicu koju utvrđuje Vlada Republike
Hrvatske sukladno odredbi članka 34. stavke 2. Zakona o zapošljavanju ("Narodne
novine" br. 59/96.)

Sredstva iz stavke 1. ovoga članka uplaćuje se do 5. dana u mjesecu
za prethodni mjesec.

Članak 18.

Doprinos za obvezno zdravstveno osiguranje za osobe:

- koje su prekinule rad zbog toga što ih je pravna osoba uputila na
izobrazbu, stručno usavršavanje ili poslijediplomski studij (članak 5.
točka 19. Zakona)

- koje je pravna osoba prije stupanja u radni odnos uputila kao svoje
stipendiste na praktičan rad u drugu pravnu osobu radi stručnog osposobljavanja
ili usavršavanja (članak 5. točka 20. Zakona)

- upućene u inozemstvo u sklopu međunarodne tehničko-prosvjetne i kulturne
suradnje (članak 5. točka 21. Zakona)

obračunava i uplaćuje pravna osoba prema stopama, na način i postupku
propisanom za zaposlenike kod te pravne osobe, ako se osobama iz podstavke
1., 2. i 3. ove stavke isplaćuje plaća.

Ako pravna osoba osobama iz stavke 1. podstavke 1., 2. i 3. ovog članka
ne isplaćuje plaću, doprinos za obvezno zdravstveno osiguranje obračunava
se na osnovicu od 2.740,00 kuna, a prema stopama propisanim zakonom.

Doprinos iz stavke 1. podstavke 3. ovog članka obračunava pravna osoba
koja je navedene osobe uputila u inozemstvo i uplaćuje do 10. dana u mjesecu
za prethodni mjesec.

Članak 19.

Doprinos za obvezno zdravstveno osiguranje za zaposlenike pri pravnoj
ili fizičkoj osobi sa sjedištem u Republici Hrvatskoj upućene na rad ili
stručno usavršavanje u inozemstvo, te za osobe na radu u kućanstvu osiguranika
koji se nalazi na radu u inozemstvu, ako nisu zdravstveno osigurane u zemlji
u koju su upućene (članak 5. točka 2. Zakona), obračunava i uplaćuje pravna
ili fizička osoba, od osnovice koju čini pripadajuća plaća za mjesec za
koji se plaća doprinos, utvrđena ugovorom o radu, odnosno granskim kolektivnim
ugovorom, koju bi ostvarili da rade u zemlji.

Doprinos iz stavke 1. ovog članka obračunava se i uplaćuje prema stopi
i na način koji je propisan za uposlene pri pravnoj ili fizičkoj osobi
u Republici Hrvatskoj.

Ako pravna ili fizička osoba za osobe iz stavke 1. ovog članka ne obračunava
i ne uplaćuje doprinose sukladno stavci 2. ovog članka, obvezna je obračunati
i uplatiti doprinose za obvezno zdravstveno osiguranje najkasnije do 15.
dana tekućeg mjeseca za prethodni mjesec.

Članak 20.

Za osigurane osobe koje se u slučajevima predviđenim Zakonom i ovim
člankom nalaze u inozemstvu, bez obzira na trajanje i svrhu boravka, plaća
se dodatni doprinos za korištenje zdravstvene zaštite u inozemstvu (članak
46. Zakona):

1. Za osobe upućene i uposlene u inozemstvu, kao i za članove njihovih
obitelji u inozemstvu (članak 5. točka 2. Zakona) prema stopi od 25% za
osobe upućene i uposlene u inozemstvu na osnovicu za obračunavanje redovitog
doprinosa, a za svakog člana obitelji u inozemstvu na osnovicu od 2.740,00
kuna.

2. Za osobe upućene u inozemstvo u okviru međunarodne tehničko-prosvjetne
i kulturne suradnje (članak 5. točka 21. Zakona) prema stopi od 25% na
osnovicu za obračunavanje redovnog doprinosa, odnosno za učenike i studente
u visini od 18% na osnovicu od 1.370,00 kuna mjesečno za svakog učenika,
odnosno studenta.

3. Za učenike odnosno studente, koji se na školovanju u inozemstvu nalaze
prema osobnom opredjeljenju prema stopi od 25% na 1.370,00 kuna mjesečno
za učenika, odnosno studenta.

4. Za svaku drugu osobu koja se u inozemstvu nalazi po privatnom poslu
prema stopi od 25% na 1.370,00 kuna.

Dodatni doprinos iz stavke 1. ovog članka, ako Zakonom nije drukčije
propisano, obračunava i uplaćuje u slučaju iz točke 1. tijelo državne uprave,
pravna ili fizička osoba koja je uputila državljanina Republike Hrvatske
u inozemstvo, odnosno za djelatnika u radnom odnosu pravna osoba koja obavlja
djelatnost u inozemstvu, u slučaju iz točke 2. Ministarstvo kulture i prosvjete,
a u slučajevima iz točke 3. i 4. osobno osigurana osoba.

Doprinos iz stavke 1. ovog članka dospijeva:

- iz točke 1. sukladno članku 20. ove Odluke

- iz točke 2. do 15. u mjesecu za prethodni mjesec

- iz točke 3. i 4. u cijelosti prije odlaska u inozemstvo za sve vrijeme
boravka u inozemstvu. Obveza uplate dodatnog doprinosa postoji sve do odjave
osigurane osobe s osiguranja za boravak u inozemstvu.

Članak 21.

Dodatni doprinos za osobe iz članka 21. stavke 1. točke 1. ove Odluke
ne plaća se ako je zdravstvenu zaštitu u inozemstvu obveznik uplate doprinosa
osigurao o vlastitom trošku ili prema nekoj drugoj osnovi.

Mjerodavni područni ured Zavoda na pisani zahtjev obveznika uplate doprinosa
i uz odgovarajući dokaz o osiguranoj zdravstvenoj zaštiti u inozemstvu
donijet će pisano rješenje o neplaćanju dodatnog doprinosa.

Rješenje iz stavke 2. ovog članka donosi se s rokom valjanosti za sve
vrijeme boravka u inozemstvu, odnosno dok traju okolnosti iz stavke 1.
ovog članka.

Članak 22.

Doprinos za obvezno zdravstveno osiguranje osiguranih osoba koje su
neopravdano izostale s posla, plaća pravna ili fizička osoba pri kojoj
je zaposlenik uposlen prema stopi od 18% na osnovicu koju čini plaća iz
ugovora o radu u odgovarajućem dijelu prema broju dana neopravdanog izostanka
na način i prema postupku propisanom za uposlene pri pravnoj ili fizičkoj
osobi, a najkasnije do 15. u mjesecu za prethodni mjesec.

Članak 23.

Osobe koje obavljaju crkveno-vjerske poslove u vjerskim zajednicama
doprinos za zdravstveno osiguranje obračunavaju i plaćaju prema stopi od
9% na osnovicu koja iznosi:

a) za svećenike 1.868,00 kuna

b) za druge osobe koje obavljaju crkveno-vjerske poslove u visini od
1.370,00 kuna.

Osobe iz stavke 1. ovog članka, koje prema crkveno-vjerskim odredbama
žive u celibatu, doprinos za obvezno zdravstveno osiguranje obračunavaju
i plaćaju prema stopi od 4,5% na osnovicu navedenu pod a) i b) ovog članka.

Doprinos iz stavke 1. i 2. ovog članka uplaćuje se do 15. dana u mjesecu
za prethodni mjesec.

Članak 24.

Osobe - sjemeništarci, hrvatski državljani koji se spremaju za zvanje
svećenika, a kojima se zdravstveno osiguranje ne osigurava prema drugoj
osnovi, doprinos za zdravstveno osiguranje plaćaju u visini propisanoj
člankom 24. stavkom 1. točkom b), a u svezi s odredbom stavke 2. istog
članka ove Odluke.

Članak 25.

Doprinos za obvezno zdravstveno osiguranje seljaka (članak 5. točka
8. Zakona) plaća se prema stopi propisanoj Zakonom, a od osnovice koju
čini mjesečni iznos katastarskog prihoda seljačkog kućanstva za seljake
koji se poljodjelstvom bave kao jedinim ili glavnim zanimanjem ili su svoje
poljoprivredno zemljište dali u zakup.

Osnovica doprinosa iz stavke 1. ovog članka ne može biti manja od osnovice
utvrđene Zakonom.

Obveznik uplate doprinosa iz ovog članka je nositelj zdravstvenog osiguranja
članova seljačkog kućanstva, krug koji je propisan općim aktom Zavoda.

Članak 26.

Doprinos iz članka 25. ove Odluke sukladno članku 45. stavci 2. i 3.
Zakona za seljačko kućanstvo kojeg su članovi navršili 65 godina života
plaća županija, odnosno Grad Zagreb gdje je prijavljen katastarski prihod.

Obvezna plaćanja doprinosa prema stavci 1. ovog članka utvrđuje se rješenjem
područnog ureda Zavoda pri komu je osobi utvrđen status osigurane osobe
iz zdravstvenog osiguranja (u daljnjem tekstu: mjerodavni područni ured
Zavoda).

Članak 27.

Doprinos iz članka 26. i 27. ove Odluke obračunava mjerodavni područni
ured Zavoda.

Doprinos iz stavke 1. ovog članka dospijeva:

- 15. veljače, za I. tromjesečje tekuće godine

- 15. svibnja, za II. tromjesečje tekuće godine

- 15. kolovoza, za III. tromjesečje tekuće godine

- 15. studenoga, za IV. tromjesečje tekuće godine.

Ako se nakon dospijeća doprinosa za tekuću godinu ne može utvrditi osnovica
doprinosa sukladno članku 26. stavci 1. ove Odluke, obvezniku uplate doprinosa
utvrdit će se i naplatiti predujam doprinosa u visini vrijedećoj za posljednje
tromjesečje prethodne godine, s tim da tako obračunan iznos doprinosa ne
može biti manji od minimalnog iznosa doprinosa propisanog zakonom i člankom
26. stavkom 2. ove Odluke.

Članak 28.

Sredstva doprinosa za zdravstvenu zaštitu osiguranih osoba iz članka
13. Zakona utvrđuje se za:

1. Osobe koje sudjeluju u organiziranim javnim radovima u Republici
Hrvatskoj, ako na tim radovima rade najmanje 6 sati dnevno, prema stopi
od 9% na osnovicu za obračun doprinosa od 1.370,00 kuna mjesečno po osobi.

2. Osobe koje ispunjavaju obvezu sudjelovanja u civilnoj zaštiti ili
obvezu sudjelovanja u službi motrenja i izvješćivanja, prema stopi od 18%
na osnovicu za obračun doprinosa od 1.370,00 kuna mjesečno po osobi.

3. Osobe koje kao članovi operativnih sastava dobrovoljnih vatrogasnih
organizacija obavljaju zadaće gašenja požara, zaštite i spašavanja te u
slučaju drugih nepogoda, osposobljavanja, osiguranja na mjestima gdje postoji
požarna opasnost, a na javnim priredbama zadaće u sklopu javnih nastupa
i demonstracija s prikazom vježbe, te pri podučavanja građana u protupožarnoj
zaštiti, prema stopi od 9% na osnovicu za obračun doprinosa od 1.370,00
kuna mjesečno po osobi.

4. Korisnike novčane nadoknade za tjelesno oštećenje prema propisima
o mirovinskom osiguranju, ako nemaju pravo na zdravstvenu zaštitu prema
drugoj osnovi, zdravstvenu zaštitu koriste samo kada je u svezi ozljede
ili bolesti koja je prouzročila tjelesno oštećenje prema kojem im pripada
pravo na novčanu nadoknadu za to oštećenje, prema stopi od 9% od osnovice
za obračun doprinosa od 1.370,00 kuna mjesečno po osobi.

Sredstva doprinosa za osobe iz stavke 1. ovog članka osiguravaju se
iz Proračuna Republike Hrvatske ili proračuna županije, a uplaćuje ih za
osobe iz točke 1., 2. i 3. organizator, odnosno nositelj rečenih radova,
odnosno aktivnosti, a iz točke 4. isplatitelj navedene nadoknade.

Članak 29.

Ako obveznici uplate doprinosa moraju uplatiti doprinos za razdoblje
kraće od mjesec dana, doprinos se određuje tako da se za svaki kalendarski
dan uzima 1/30 mjesečnog doprinosa, utvrđenog za te osobe neovisno o radnim
satima provedenim na radu.

Članak 30.

Samostalnim obveznicima doprinosa mjerodavni područni ured Zavoda obvezan
je svake kalendarske godine donijeti rješenje o visini doprinosa propisanog
zakonom i ovom Odlukom.

Ako tijekom kalendarske godine dođe do promjene elemenata na osnovi
kojih je rješenjem iz stavke 1. ovog članka ustanovljena visina doprinosa,
mjerodavni područni ured Zavoda, prema službenoj dužnosti utvrdit će i
obračunati novi iznos doprinosa bez donošenja rješenja.

Članak 31.

Obveznicima uplate doprinosa, fizičkim osobama za koje se ovom Odlukom
propisuje obveza obračuna i uplate doprinosa, mjerodavni područni ured
Zavoda izdat će opću uplatnicu na iznos određenog doprinosa koji je obveznik
uplate doprinosa obvezan podmiriti u propisanom roku.

Ako je obveznik uplate doprinosa, sukladno odredbama Zakona i ove Odluke,
bio obvezan obračunati i uplatiti veći ili manji doprinos od obračunanog
prema stavci 1. ovog članka, obvezan je uplatiti u roku novo obračunan
doprinos.

Mjerodavni područni ured Zavoda obvezan je u slučaju iz stavke 2. ovog
članka izvršiti usklađivanje stavki potraživanja i dugovanja u evidencijama
samostalnih obveznika uplate doprinosa.

Članak 32.

Doprinos za obvezno zdravstveno osiguranje dospijeva 15. dana tekućeg
mjeseca za prethodni mjesec ako Zakonom, odnosno ovom odlukom nije drukčije
utvrđeno.

Članak 33.

Danom primjene ove Odluke prestaje vrijediti Odluka o osnovicama, stopama,
načinu obračuna i plaćanja sredstava za ostvarivanje prava iz obveznog
zdravstvenog osiguranja ("Narodne novine" broj 43/97., 61/97. i 79/97.).

Članak 34.

Ova Odluka stupa na snagu osmog dana od dana objavljivanja u "Narodnim
novinama", a primjenjuje se od 1. ožujka 1998. godine.

Klasa: 025-04/98-01/7
Urbroj: 338-01-04-98-1
Zagreb, 13. veljače 1998.

Predsjednik
Upravnog vijeća Hrvatskog zavoda
za zdravstveno osiguranje
**prim. dr. sci. Mate Ljubičić,** v. r.

Odluka, NN 34/1998-435